정조 7년
癸卯十一月初五日辰時。上御誠正閣。大臣備局堂上引見入侍時。領議政鄭存謙。右議政李福源。行知中樞府事具善復。左參贊金華鎭。開城留守鄭昌聖。行副司直徐有隣鄭好仁。知中樞府事徐有慶。行副司直徐浩修。工曹判書鄭民始。行副司直嚴璹。兵曹判書李𡊠。漢城判尹金履素。左尹李柱國。行副司直李敬懋徐有大。行左承旨徐有坊。行副司直朴祐源。行大司成沈豐之。行都承旨鄭昌順。獻納申致權。校理沈基泰。假注書朴宗默。事變假注書鄭棟。記事官李崑秀尹行任。以次進伏訖。存謙等曰。親享將事之餘。聖體。若何。上曰。一樣矣。存謙等曰。王大妃殿氣候。若何。上曰。一樣矣。存謙等曰。惠慶宮氣候。若何。上曰。一樣矣。存謙曰。禮部咨文一道。昨又出來。當有回咨。令文任卽爲撰出。正書安寶後。定禁軍騎撥。下送于謝恩使所到處。以爲齎去之地。何如。上曰。依爲之。出擧條上曰。値此災荒。無告顚連。孰非可矜。而壯者猶可自力糊口。童稚幼弱者。依托無所。乞活無路。啼呼宛轉之狀。想像如見。慘惻最甚。如有收養寄托之道。則是爲拯濟之一端。而何以則可以善爲區處。俾得其所耶。存謙曰。聖敎及此。臣實欽仰。上仍下傳敎。使都承旨鄭昌順讀奏傳敎。若曰。荒年饑歲。吾民之顑頷顚連者。孰非王政之在所拯濟。而其中最無告最可矜者童穉也。彼壯者。爲人傭保。汲水負薪。尙可以資生。童穉異於是。掩身糊口。莫之自力。啼呼乞活。無處可依。至若道傍遺棄之類。未知其間。有甚事故。要之無父母致此境。設令有父母存焉。飢寒切膚。度不能兩全。割情斷愛。置之街巷。以冀人之哀而救之也。倘有仁人。卽地收養。誠幸耳。不然而蹉過時日。便無罪就死。噫。天地生物之意。豈亶然哉。國家之設置活人惠民兩署。卽醫藥濟死之意也。民之有疾病。猶且設官而救之。況此童穉之或行乞或遺棄者。比之疾病。不啻緊急。廣濟院育嬰社之良法美制。古今異宜。有難一朝遍行。而京師八方之所表準。略倣遺規。先從此始。以爲就次取則之地者。實合仁政之權輿。予於日前。偶然思及。議于大臣。僉謀旣同。今何必持疑。其令有司。爛熳講究。諸凡合行事宜。著成節目。仍卽頒示中外。俾爲永久遵行。若其豐歉之異例。年月之定制。不可無細加裁量。區別差等。而有親戚有主家者。搜訪寄托之道。無子女無童僕者。收養許給之法。亦須務從纖悉。俾有終始之惠。存謙曰。伏見傳敎。可以迓續景命。實不勝感祝之至矣。右議政李福源曰。推是心以行。仁不可勝用矣。上曰。備局有司堂上。持此傳敎。出往賓廳會議。節目以奏。可也。有司堂上金華鎭徐有隣徐浩修。承命先退。上曰。全羅道物膳事。今已善成。多幸矣。存謙曰。營邸俱蒙實惠矣。福源曰。邸人亦是民人。而今有實惠之下究。誠爲多幸矣。命書傳敎曰。原春道咸鏡道進上藥材中。全數不捧諸種。以停退別單啓下。而更思本院。認以停退二字。爲來頭當捧。則與當初傳敎。大有異焉。停退名色。以限一年停減之意。知悉擧行。仍令廟堂。更爲行會兩道。存謙曰。卽見慶尙監司李秉模報備局辭緣。則以爲關東移劃穀中。有小米五百石。沿邑穀儲。無小米名色。請以牟代送矣。小米本非沿邑所儲。則以本色辦出。其勢誠難。無論牟與他穀。兩道道臣。從便往復。以相當穀充代以送之意。分付。何如。上曰。依爲之。出擧條存謙曰。此全羅監司趙時偉狀啓也。枚擧參禮察訪金夏璉牒呈。以爲該驛還上。一自移轉分給以後。不卽捧留於本驛倉庫。一任抛置於外處馬戶。其分其捧。初不檢察。虛錄各穀。至於一千四百一石零之多。而分給年條。不能指的。受食驛戶。竝皆散亡。當該各年色吏。各別嚴繩。所逋穀物。理當分徵於馬戶等處。而當此災年。當納新還。尙患難辦。積年反逋。末由竝督。姑待年豐。分數徵捧事。令廟堂稟處。前後察訪。曚不覺察之罪。令攸司稟處爲請矣。逋還已發覺之後。事當劃卽徵捧。而災年捧糴之時。竝督舊逋。其勢誠難。依狀請。待年豐分數徵捧。莫重還穀之虛錄磨勘。誠極駭然。前後察訪。令該府。竝拿問處之。何如。上曰。依爲之。出擧條存謙曰。此是前掌令姜上疏也。上曰。以草記回啓。可也。存謙曰。前判書鄭尙淳。禮曹判書金魯鎭。行副司直徐有寧。備局堂上還差。何如。上曰。依爲之。出擧條上曰。徐有防曾經評事。入北之時。當由關東。爲關東句管。亦無不可。戶判近無入侍之事。何不差下句管乎。存謙曰。鄭一祥。曾爲咸興判官。而北伯則亦未經矣。上曰。雖未經道伯。旣經判官。則豈不可爲句管乎。上曰。嚴璹曾爲湖西御史。雖未經該道方伯。亦好矣。存謙曰。關東湖西關北句管堂上。徐有防嚴璹鄭一祥差下。何如。上曰。依爲之。出擧條上曰。入侍臺臣爲誰。都承旨鄭昌順曰。獻納申致權矣。上曰。臺臣旣入侍。而今又入於違牌罷職傳旨中。何耶。命注書出問其委折以入。注書鄭棟還奏曰。承旨果誤書云矣。上曰。何承旨誤書傳旨耶。更爲聞奏。鄭棟還奏曰。林錫喆誤書云矣。存謙曰。近以諸道民事。夙宵憂勤。蠲恤之綸音。式日斯降。至於御膳御藥之重。亦皆蠲停。德意曠絶。瞻聆咸聳。凡在官守之列者。宜有對揚之道。在前如此之歲。諸般省減。亦有已例。如使星之廚傳延逢。營閫之卜定名色。參酌停減。在所不已。自備局。成節目下送于設賑諸道。以爲限明秋遵行之地。何如。上曰。依爲之。出擧條存謙曰。冬至不遠。此是亞歲。元子宮又添一歲。臣民慶幸之心。曷有其極。而輔養官之尙未差出。誠爲悶鬱矣。福源曰。宮僚非久當出。宮僚差出之前。宜先出輔養官。而尙未擧行。下懷誠悶鬱矣。上曰。元子姑未曉解文字。輔養官之差出。亦非時急之事矣。上曰。雖値齋戒。滯囚可悶。秋曹已令開坐。而禁堂。今方入侍。金吾開坐。亦於今日內爲之。可也。上謂存謙曰。卿見黃海兵使狀啓乎。存謙曰。狀啓姑未下。而謄本則見之矣。上曰。凡狀啓之或請廟堂稟處。或請攸司稟處。乃是法例。而今見此狀啓。則無結語。只云緣由登聞。予未知此狀啓當下何司。故姑留不下者。蓋以此也。存謙曰。黃海兵使申應周狀啓結語。不請稟處。大損事體。從重推考。何如。上曰。依爲之。出擧條上曰。李潤慶。何故而犯用公貨。至此云耶。訓鍊大將具善復曰。聞其𦲷任未久。連爲陞遷。故到處負債。至於此云矣。御營大將李柱國曰。潤慶。自碧潼而移三和。自三和而移水閫。自水閫而移兵閫。俱未過數月。故次次負債而然云矣。禁衛大將李敬懋曰。臣亦傳聞。而新到之初。例有負債。此是數遷之故矣。摠戎使徐有大曰。蓋其坐席未暖。連爲移職。此俗稱新迎之債矣。上曰。蓋其陞遷太驟之故也。他人不負債。而渠獨負債。至於此多。不可不明査處之矣。福源曰。事體重大。旣發之後。不可不一番明査嚴處矣。存謙曰。卽見黃海兵使申應周狀啓謄報。則前兵使李潤慶重記中。勅需庫虛留銀子。至於三千七百兩之多。事極驚駭。爲先令該府拿問嚴覈。何如。上曰。依爲之。出擧條上曰。上番玉堂。今方入侍。差下備郞。可也。出榻敎上曰。儒臣進前。可也。校理沈基泰進伏。上曰。卽速離發。明査以來。可也。上曰。備郞摘奸。或不如御史耶。福源曰。御史則事面似重矣。存謙曰。因前大司諫洪明浩所啓。大比設科時諸道試邑。罷其輪回之法。永定四長官。酌量物力。分排各邑。使之添助事。令各道道臣。詳審便否。論理狀聞之意。覆啓。分付矣。諸道狀聞。今纔齊到。而皆以爲通一道輪回之役。永定於四長官。則四邑之受弊。反有甚於各邑輪行之時爲辭。永定之弊。反甚於輪回之時。則不如仍舊貫之爲愈。置之。何如。上曰。依爲之。出擧條存謙曰。今因禁御兩營之停番。守摠兩廳所屬京標下無料軍。旣以輪番代直。則計日布。當磨鍊以給。而兩廳。元無應捧之布。關西遼軍木。限十同劃給。使兩廳。以爲分半接濟之地。何如。上曰。依爲之。出擧條善復曰。奉命備邊郞沈基泰。方帶訓局郞廳。往返不多日。勿遞。何如。上曰。依爲之。出擧條善復曰。堂上將官遞易草記頻數。而千摠洪和輔。身病。猝難隨行。今姑改差。何如。上曰。依爲之。出擧條守禦使鄭民始曰。禁御軍停番代。各營入直。以守摠兩廳軍兵代直事。今方擧行。而第有一事合商量者。兩廳軍兵。以兩廳哨官領率分直。各營則宮墻巡邏。當以此軍擧行。而巡邏時當頒軍號。且有考察與別巡等節。若令守摠兩廳。主管擧行。則不但事係變通。自多掣礙。以鄕軍門。主管宮墻巡邏。極涉疎虞。有非重宿衛之道。臣意則依留陣赴陣時代領之例。兩廳軍兵。修成冊領赴三軍門。自各其軍門。定哨官領率入直。而巡邏時諸節。各該營依前擧行。則其在重宿衛存事面之道。似甚便好。而事係軍政。下詢諸將臣處之。何如。上曰。諸將臣各陳所見。可也。訓鍊大將具善復曰。宮墻各營宿衛。事體甚重。守禦使所奏。誠有意見。依各營軍兵留陣時移付例。軍則守摠兩營。領付哨官。依前別擇。輪定入直。而巡邏考察三軍門。依前擧行。則似無疎虞之弊矣。御營大將李柱國曰。守禦使所奏。不無意見。守摠兩廳移送軍。修成冊領付哨官。則各該營輪定入直。而別巡邏與考察三軍門。依前擧行。似好矣。禁衛大將李敬懋曰。宮墻外宿衛。事體嚴重。而今番停番之時。不循從前首軍門全當擧行之例。輪定三局將官。代領守摠軍兵。使之宿衛者。恐涉苟艱矣。摠戎使徐有大曰。臣之意則與守禦使所奏。無異同矣。上曰。諸議皆有所據。而論以重宿衛之道。依守使所奏施行。實爲便當。只以軍兵。領付於三局將官。則以三局將官。代領入直。可也。出擧條民始曰。南漢軍餉。今年亦分數停退矣。管餉米二千餘石。前已還分出送。秋捧後。當添錄於會案。而此米。亦入於分數停退中。本米旣會錄。則停退數爻。亦爲添錄於元軍餉停退條中。然後可爲後考。且於別庫。有自前以餉米移來糶糴之穀。而此亦有停退者。與管餉米停退之數。竝爲錄置於會案中元餉停退條。何如。上曰。依爲之。出擧條開城留守鄭昌聖曰。本府土俗。農少賈多。雖値災荒。不至騷擾。而臣到任以後。略察民間事情。則農形之失稔。無異湍坡蔀屋之生涯。專靠販易。而卽今四鄰告歉。米舶不到。雖有價錢。無從貿得。朝夕饘粥。尙患艱乏。糴政催督。末由辦納。開倉踰月。所捧零星。府下民人等。鎭日來訴。願依摠戎廳代錢之例。縷縷爲言。莫重還穀之以錢代捧。雖非當行之政。歲色漸暮。準捧無路。與其停退而永作逋負。毋寧姑從民願。代納價本。開春還給。待秋還作本色。則雖似便宜。餉還代捧。不可視同應行。而民情事勢。亦不可膠守常例。下詢大臣處之。何如。上曰。大臣之意。何如。存謙曰。守臣所奏。雖緣民情之切憫。而還餉體重。以錢代捧。有不容輕議矣。福源曰。災歲捧糴之準折許代。固多已例。而至於代錢。則終是法外。必有後弊矣。上曰。雖非本色。從便代捧。無所不可。令該守臣。審察緩急。便宜收捧。期於收殺之地。可也。出擧條昌聖曰。本府民事。方冬艱食。來春可知。如干還穀。又許代捧。則分糶之際。無穀可出。市肆之間。無米可貿。徒自抱錢而彷徨。必難糊口而資活。設賑雖非可論。接濟若不及時。畢竟塡壑之憂。有錢。與無穀等矣。誠可悶念。方今六道賑政。穀儲皆竭。雖欲請劃。無處可得。本府亦是畿內。道伯請得江都米一萬石中。限一千石移給本府。則朝家一視之澤。無間彼此。臣以此意。言及於道伯。而終始持難。前留守則以爲。本營所管之穀。推移加分。事甚便好云。而卽今留庫米太。都不過數千餘石。況是軍餉。緩急所需。又爲除出。則便同傾庫。恐不可輕議。故百爾思之。更無變通之道矣。上曰。江都米之許給。似難矣。存謙曰。向以此事。來言于臣。故臣以目今畿甸事勢。分劃則誠難爲答矣。福源曰。若干請得之穀。又令分劃。果難矣。上曰。何不求之於海西傍近之邑乎。昌聖曰。延白最近。故取見其穀簿。則見存之數。無可分劃矣。上曰。然則本府所管餉穀中。隨便加分。可也。福源曰。此則不必出擧條。留守臨時狀請。似好矣。上曰。然矣。上曰。何當下去乎。昌聖曰。旣參賓對。民事方急。退當卽發矣。上曰。冬至當來乎。昌聖曰。然矣。漢城判尹金履素曰。發賣抄戶。當自明日爲始矣。上曰。今年則勝於昨年。嚴飭部官。俾盡精覈。宜矣。履素曰。今年是式年。故籍案新釐。抄戶似不甚難矣。上曰。昨年則漏籍亦許付。而今年若又許付。則必多亂雜。雖令許付。當觀來頭。今若許之。則尤難善後矣。履素曰。今式新案。似無漏籍之弊矣。兵曹判書李𡊠曰。今番庭試武科出身等。除赴防。而若有納米除減之前例。亦爲除減事。頃承下敎矣。在前慶科時。因特敎有除納之例。今亦依此例除減。而今式年武科出身。則諸般應頉外。士族之可赴防者。固當依例赴防。而若或除減。則例爲納米。今番何以爲之乎。上曰。災歲納米。在所蠲恤。今番亦爲除減。可也。出擧條上曰。向者齋任。果無出去之事。而連在齋中耶。大司成沈豐之曰。渠輩何敢暫出。而其中有實病當出者矣。上曰。有病者。使卽出送。可也。獻納申致權進伏曰。今日是齋日。且憲府不備。合啓不得聯啓。而新啓則別無可達者矣。昌順曰。入侍臺臣。若値齋日。不得傳啓。又無新啓可以仰達者。則不當進前。宜卽隨退。而獻納申致權。以姑停無新啓之意。進前仰奏。有違臺體。推考。何如。上曰。生疎所致。勿推。可也。出擧條致權避嫌曰。臣年紀衰晩。言議巽劣。本不合於淸朝耳目之任。而今於賓對。召牌儼臨。義分是懼。竭蹶趨參。而奏對之際。事多生疎。致此承宣請推之擧。臣之壞損臺體。於是大矣。其何可一刻晏然於臺次乎。請命遞斥臣職。上曰。勿辭亦勿退待。出擧條諸臣以次退出。上曰。備郞沈基泰。更爲入侍。可也。基泰進伏。上曰。退卽離發。勿爲遲滯。明査嚴覈。究得其實以來。可也。基泰承命退出。昌順曰。日昨經宿問候。自是典禮之當行者。而臣等愚迷。尋常典禮。猶不能遵守。惶悚之外。不知所達。而蓋聞古則經宿後有朝廷問安。此是典禮之不可廢者。前承旨沈豐之。雖有院中相議。而初無決定。故臣等亦未能聞之。而然臣意。則此後經宿幸行時。起寢後爲經宿問候。罷祭後爲行祭問候。還宮後爲還宮問候。似好矣。上曰。卿等相議爲之。可也。上謂昌順曰。備郞下直後。使之卽發。雖是備郞。旣帶玉署。復命後備局手本。則只云下去與上來。而如有可據文籍。可以仰奏者。堅封詣政院親納之意。分付。可也。命退。承史以次退出。